
REPUBLIKA HRVATSKA
SISAČKO-MOSLAVAČKA ŽUPANIJA
OPĆINA TOPUSKO
OPĆINSKO VIJEĆE
KLASA: 371-01/26-01/03
URBROJ: 2176-18-01-26-01
Topusko, 29. rujan 2026.

Na temelju članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 36/09, 125/08, 150/11, 144/12, 123/17, 98/19 i 144/20) i članka 31. Statuta Općine Topusko („Službeni vjesnik“ broj 103/23, 7/25 i 21/26), Općinsko vijeće Općine Topusko na 10. sjednici održanoj 29. rujna 2026. godine, donosi:

PROGRAM
potpore mladim obiteljima za unaprjeđenje stanovanja 
na području Općine Topusko za 2026. godinu
I. OPĆE ODREDBE I CILJEVI
Članak 1.
Ovim Programom potpore mladim obiteljima na području Općine Topusko za 2026. godinu (u daljnjem tekstu: Program) uređuju se uvjeti, kriteriji, visina te postupak dodjele financijske potpore mladim obiteljima radi rješavanja stambenog pitanja na području Općine Topusko.
Članak 2.
Program se provodi s ciljem demografske revitalizacije ruralnog područja Općine Topusko, zadržavanja mlađeg stanovništva te poticanja obnove i izgradnje stambenog fonda. Poseban naglasak stavlja se na generacijsku obnovu i poticanje ostanka mladih poljoprivrednika na selu.
II. KORISNICI POTPORE
Članak 3.
Korisnici potpore u smislu ovog Programa su mlade obitelji (uključujući izvanbračne zajednice i jednoroditeljske/samohrane obitelji) koje kumulativno ispunjavaju sljedeće uvjete:
· najmanje jedan od bračnih/izvanbračnih partnera ili samohrani roditelj nije stariji od40 godina života u godini podnošenja zahtjeva;
· najmanje jedan od partnera ili samohrani roditelj je državljanin Republike Hrvatske s prebivalištem na području Općine Topusko;
· nekretnina za koju se traži potpora mora biti prva i jedina stambena nekretnina u vlasništvu/suvlasništvu obitelji i mora biti na području općine Topusko (članovi obitelji nemaju u vlasništvu drugu useljivu kuću ili stan na području RH, niti su stambeni objekt otuđili u zadnjih 15 godina);
· podnositelji nemaju dospjelih dugovanja prema Općini Topusko;
· podnositelj nema dospjelih, a nepodmirenih poreznih obveza i obveza za mirovinsko i zdravstveno osiguranje (potvrda porezne uprave)
· protiv podnositelja se ne vodi kazneni postupak i nisu pravomoćno kažnjavani.

III. MJERA I VISINA POTPORE
Članak 4.
Ovim se Programom utvrđuje mjera:
Financijska potpora za rješavanje stambenog pitanja mladih obitelji na području Općine Topusko.
Potpora se odobrava namjenski za troškove koji su nastali u 2026. godini i odnose se na:
1. Kupnju obiteljske kuće ili stana (uz predočenje ovjerenog kupoprodajnog ugovora).
2. Izgradnju obiteljske kuće (uz predočenje pravomoćne građevinske dozvole/akta za građenje).
3. Rekonstrukciju, dogradnju ili obnovu postojećeg stambenog objekta radi poboljšanja kvalitete stanovanja (uz predočenje računa za materijal/radove i fotodokumentacije).

Članak 5.
Potpora po ovom Programu dodjeljuje se u iznosu do3.000,00 EUR po korisniku.
Članak 6.
U slučaju da ukupni iznos traženih potpora premaši osigurana sredstva u proračunu Općine, prvenstvo pri dodjeli potpore ostvaruju mlade obitelji prema sljedećim kriterijima:
- Korisnici koji su upisani u Upisnik poljoprivrednika ili Upisnik obiteljskih poljoprivrednih gospodarstava (OPG) najmanje godinu dana prije podnošenja zahtjeva (100% iznosa potpore).

Ukoliko sredstva ne budu dovoljna za sve ostale prijavitelje izvan kategorija iz stavka 1. ovog članka, preostali iznos ravnomjerno će se umanjiti svim preostalim prihvatljivim prijaviteljima.
IV. POSTUPAK DODJELE I OBVEZE KORISNIKA
Članak 7.
Potpora se dodjeljuje putem Javnog poziva kojeg raspisuje Općinski načelnik, a provodi Povjerenstvo od tri člana koje imenuje načelnik. Javni poziv sadrži upute o rokovima, obrascima i detaljnoj dokumentaciji (dokazi o vlasništvu, legalnosti građevine, ugovori, računi itd.).
Članak 8.
Korisnik potpore potpisuje Ugovor o dodjeli financijske potpore s Općinom Topusko kojim se uređuju međusobna prava i obveze korisnika i davatelja potpore.
Korisnik se ugovorom posebno obvezuje:
· Prijaviti prebivalište na adresi stambenog objekta za koji je potpora odobrena, 
· Zadržati prebivalište na toj adresi bez prekida najmanje 10 godina,
· Korisnik ne smije otuđiti predmetnu nekretninu najmanje 10 godina
· Kao instrument osiguranja, prije isplate potpore, dostaviti bjanko zadužnicu u korist Općine Topusko koja se aktivira u slučaju kršenja ugovornih obveza ili nenamjenskog trošenja sredstava.
V. FINANCIRANJE I IZVJEŠTAVANJE
Članak 9.
Sredstva za provedbu ovog Programa osiguravaju se u Proračunu Općine Topusko za 2026. godinu.
Za 2026. godinu osigurano je 20.000,00 EUR.
Broj korisnika i visina pojedinačne potpore ovisi o raspoloživim proračunskim sredstvima i broju prihvatljivih zahtjeva. 
O izvršenju ovoga Programa općinski načelnik podnijet će pisano izvješće Općinskom vijeću Općine Topusko do 31. ožujka 2027. godine.

VI. ZAVRŠNE ODREDBE
Članak 10.
Ovaj Program stupa na snagu prvog dana od dana objave u „Službenom vjesniku“.

PREDSJEDNIK VIJEĆA
Ozren Šukalić

